-----------------------------------------------------------------------
  3. ลักษณะการประกอบธุรกิจ

  -----------------------------------------------------------------------

3.1 ประวัติความเป็นมา การเปลี่ยนแปลงและพัฒนาการที่สำคัญ

  ----------- ---------------------------------------------------------------------------------------------------------------------------------
  ปี 2524      เริ่มก่อตั้งบริษัท ด้วยทุนจดทะเบียนเริ่มแรก 6.4 ล้านบาท โดยกลุ่มตระกูล “ เอกะหิตานนท์ ” โดยมีวัตถุประสงค์เพื่อผลิตถังแก๊สปิโตรเลียมเหลวจำหน่ายภายในและต่างประเทศ
              โดยมีสำนักงานและโรงงานแห่งแรกอยู่ที่เขตบางมด กรุงเทพมหานคร ด้วยกำลังการผลิตเริ่มต้นที่ 60,000 ใบ/ปี

  ปี 2528      ผลิตภัณฑ์ถังแก๊สปิโตรเลียมเหลวของบริษัทได้รับการรับรองมาตรฐานจากสำนักงานมาตรฐานผลิตภัณฑ์อุตสาหกรรม (มอก.)

  ปี 2531-2533 บริษัทได้รับรางวัลชนะเลิศ “ผลิตภัณฑ์ดีเด่นประจำปี 2531” จากหนังสือพิมพ์เส้นทางเศรษฐกิจ และต่อมาในปี 2533 บริษัทได้รับโล่เกียรติยศ และประกาศเกียรติคุณ
              ”โรงงานยอดเยี่ยมประจำปี 2533” จากกระทรวงอุตสาหกรรม

  ปี 2534-2535 บริษัทเริ่มเข้าซื้อขายในตลาดหลักทรพย์แห่งประเทศไทยเป็นครั้งแรก เมื่อวันที่ 3 ธันวาคม 2534 และในปี 2535 เพื่อเพิ่มกำลังการผลิตให้สูงขึ้นตามการขยายตัวของตลาด
              บริษัทได้ย้ายสำนักงานใหญ่และโรงงานมาที่ตั้งปัจจุบันที่ถนนบางขุนเทียน-ชายทะเล บนเนื้อที่รวมกว่า 28 ไร่

  ปี 2537      เนื่องจากการขยายตัวอย่างรวดเร็วของตลาดโลก บริษัทลงทุนในการก่อสร้างโรงงานแห่งใหม่ที่จังหวัดลำพูน
              โดยโรงงานแห่งนี้ได้รับการส่งเสริมการลงทุนจากคณะกรรมการส่งเสริมการลงทุน (BOI)

  ปี 2538      บริษัทได้รับการรับรองมาตรฐาน ISO 9002 ซึ่งเป็นผู้ผลิตถังแก๊สในประเทศไทยรายแรกที่ได้รับการรับรองมาตรฐานระดับโลก

  ปี 2540      เนื่องจากวิกฤตเศรษฐกิจตกต่ำทั่วภูมิภาคเอเชีย ทำให้บริษัทต้องหยุดดำเนินงานที่โรงงงานลำพูน

  ปี 2544      บริษัทได้ย้ายเครื่องจักรทั้งหมดจากโรงงานลำพูนมารวมกันที่สถานที่โรงงานปัจจุบันเพื่อเพิ่มผลผลิตรองรับการขยายตัวของตลาดและเพื่อเป็นการใช้ทรัพย์สินให้เกิดประโยชน์สูงสุด
              ทำให้บริษัทมีกำลังการผลิตประมาณ 5 ล้านใบต่อปี

  ปี 2547      จากการปรับปรุงและพัฒนาอย่างต่อเนื่อง บริษัทได้รับการรับรองมาตรฐาน ISO 9001:2000

  ปี 2552      บริษัทได้รับการรับรองมาตรฐาน ISO 9001:2008 (ฉบับปรับปรุงล่าสุด)

  ปี 2553      บริษัทได้รับการรับรองมาตรฐานผลิตภัณฑ์อุตสาหกรรม มอก. 370-2552 สำหรับถังแก๊สปิโตรเลียมเหลวสำหรับรถยนต์รูปทรงแคปซูล (Cylindrical) และรูปทรงยางรถยนต์
              (Toroidal) เป็นรายแรกของประเทศไทย

  ปี 2555      บริษัทออกผลิตภัณฑ์ใหม่คือถังสำหรับใช้เป็นชิ้นส่วนรถยนต์
  ----------- ---------------------------------------------------------------------------------------------------------------------------------

3.2 ประวัติการเพิ่มทุนของบริษัท

  --------- -------------------------------------------------------------
  ปี 2526    เพิ่มทุนจดทะเบียนจำนวน 8.6 ล้านบาท จากทุนจดทะเบียน 6.4 ล้านบาท
            เป็นทุนจดทะเบียน 15 ล้านบาท

  ปี 2533    เพิ่มทุนจดทะเบียนจำนวน 25 ล้านบาท เป็นทุนจดทะเบียน 40 ล้านบาท
            โดยจัดสรรให้แก่ผู้ถือหุ้นรายเดิมและเสนอขายแก่ประชาชนทั่วไป

  ปี 2536    เพิ่มทุนจดทะเบียนจำนวน 80 ล้านบาท เป็นทุนจดทะเบียน 120 ล้านบาท
            โดยจัดสรรให้แก่ผู้ถือหุ้นเดิม

  ปี 2537    เพิ่มทุนจดทะเบียนจำนวน 120 ล้านบาท เป็นทุนจดทะเบียน 240 ล้านบาท
            โดยจัดสรรให้แก่ผู้ถือหุ้นเดิม

  ปี 2551    ออกหุ้นเพิ่มทุนให้ธนาคารเจ้าหนี้ตามสัญญาปรับโครงสร้างหนี้จำนวน 26.67 ล้านบาท
            เป็นทุนจดทะเบียน 266.67 ล้านบาท (ดูรายละเอียดเพิ่มเติมได้ที่ข้อ 2.1
            ความเสี่ยงด้านการเงิน)

  ปี 2553    เพิ่มทุนจดทะเบียนจำนวน 108.09 ล้านบาท เป็นทุนจดทะเบียน 374.76 ล้านบาท
            โดยจัดสรรให้แก่ผู้ถือหุ้นเดิม

  ปี 2555    เพิ่มทุนจดทะเบียนจำนวน 93.69 ล้านบาท เป็นทุนจดทะเบียน 468.45 ล้านบาท
            โดยจัดสรรให้แก่ผู้ถือหุ้นเดิม
  --------- -------------------------------------------------------------

3.3 ภาพรวมการประกอบธุรกิจ

บริษัท สหมิตรถังแก๊ส จำกัด (มหาชน) เป็นผู้ผลิตถังทนความดันแบบต่างๆ
โดยผลิตภัณฑ์หลักเป็นถังสำหรับบรรจุก๊าซปิโตรเลียมเหลว (LPG) เพื่อใช้เป็นเชื้อเพลิงหุงต้ม
และสำหรับใช้เป็นแหล่งพลังงานรถยนต์ โดยจำหน่ายภายในประเทศและต่างประเทศ
ภายใต้เครื่องหมายการค้า "SMPC" และเครื่องหมายการค้าของลูกค้า ส่วนผลิตภัณฑ์อื่นๆได้แก่
ถังสำหรับใช้เป็นชิ้นส่วนรถยนต์ ถังบรรจุสารทำความเย็น ถังเมททิวโบรมายล์
ถังคลอรีน/แอมโมเนีย และถังเปลี่ยนน้ำมันเครื่อง เป็นต้น
โดยถังแก๊สของบริษัทได้รับการออกแบบให้ได้ตามมาตรฐานผลิตภัณฑ์อุตสาหกรรมทั้งของประเทศไทย
(Thai Industrial Standard–TIS) และต่างประเทศทั่วโลก โดยแบ่งตามทวีปได้ดังนี้

ทั่วไป ได้แก่ มาตรฐานสากล (ISO)

-   ทวีปอเมริกา ได้แก่ มาตรฐานประเทศสหรัฐอเมริกา (DOT) มาตรฐานประเทศแคนนาดา
    (TC)

-   ทวีปเอเชีย ได้แก่ มาตรฐานประเทศสิงคโปร์ (SS) มาตรฐานประเทศอินโดนีเซีย (SNI)
    มาตรฐานประเทศไต้หวัน (NFA) มาตรฐานประเทศฟิลิปปินส์ (PNS)
    มาตรฐานประเทศอิสราเอล (SI) และมาตรฐานประเทศศรีลังกา (SLS) เป็นต้น

-   ทวีปออสเตรเลีย ได้แก่ มาตรฐานประเทศออสเตรเลีย (AS)

-   ทวีปยุโรป ได้แก่ มาตรฐานประเทศอังกฤษ (BS) มาตรฐานสหภาพยุโรป (EN)
    และมาตรฐานตามระเบียบของสหภาพยุโรป (TPED) เป็นต้น

-   ทวีปแอฟริกา ได้แก่ มาตรฐานประเทศเคนย่า (KSISO) มาตรฐานประเทศคาเมรูน (NC)
    มาตรฐานประเทศแอฟริกาใต้ (SABS) และมาตรฐานประเทศไนจีเรีย (NIS) เป็นต้น

3.4 โครงสร้างของรายได้

บริษัทมีผลิตภัณฑ์หลัก คือ ถังแก๊สปิโตรเลียมเหลวและถังทนความดันขนาดต่างๆกันตั้งแต่ 1.25 – 48
กก. (3 – 108 ลิตร)
โครงสร้างของรายได้แบ่งตามภูมิศาสตร์เป็นตลาดในประเทศและตลาดต่างประเทศ ดังนี้

  ------------------ ---------- --------- ---------- -------- ---------- --------
  ประเภท             ปี 2553               ปี 2554              ปี 2555     

                     ล้านบาท     %         ล้านบาท     %        ล้านบาท     %

  ตลาดในประเทศ       186.49     14        509.71     25       455.53     20

  ตลาดต่างประเทศ      1,163.66   86        1,539.27   75       1,864.28   80

  รวม                1,350.15   100       2,048.98   100      2,319.81   100
  ------------------ ---------- --------- ---------- -------- ---------- --------

3.5 เป้าหมายการดำเนินธุรกิจ

ในปี 2555 ผลการดำเนินงานมีกำไรสุทธิ 175.99 ล้านบาท
เพิ่มขึ้นจากปีก่อนเล็กน้อยตามยอดขายที่เติบโตขึ้นจากกลุ่มลูกค้าใหม่ สำหรับในอนาคต
ผู้บริหารได้วางเป้าหมายในการดำเนินธุรกิจดังนี้

เป้าหมายระยะสั้น (1-3 ปี)

-   ผู้บริหารยังคงเน้นการพิจารณาปรับเปลี่ยนกลยุทธ์การขายให้เหมาะสมและสอดคล้องกับสภาวะเศรษฐกิจโลกและติดตามความต้องการของตลาดอย่างใกล้ชิด

-   คิดค้นพัฒนาผลิตภัณฑ์ที่คาดว่าจะเป็นที่ต้องการของตลาดในอนาคต

-   การริเริ่มบุกตลาดในภูมิภาคใหม่ที่คาดว่าจะทำกำไรได้ดี เพื่อเพิ่มฐานลูกค้า
    อันจะส่งผลถึงยอดขายและความสามารถในการทำกำไรให้สูงขึ้นต่อไป

-   บริษัทยังคงมุ่งเน้นในการรักษาคุณภาพและมาตรฐานที่สูงกว่าผู้ผลิตรายอื่นๆ
    รวมถึงการจัดส่งที่ตรงเวลาเพื่อรักษากลุ่มลูกค้าเดิม

-   ลดต้นทุนการผลิตโดยเพิ่มมาตรการในการตรวจสอบคุณภาพและมาตรฐานในทุกขั้นตอนของการผลิต
    เพื่อลดส่วนสูญเสียที่เกิดจากกระบวนการผลิต
    เพื่อให้สามารถควบคุมต้นทุนในการผลิตให้สามารถแข่งขันในด้านราคากับผู้ประกอบการรายอื่นในการขยายตลาดลูกค้ารายใหม่ได้

เป้าหมายระยะยาว (>3 ปี)

-   การพัฒนาการผลิต บริษัทมีแผนการที่จะเพิ่มกำลังการผลิตอย่างเหมาะสม
    ควบคู่ไปกับการพัฒนาคุณภาพและความสามารถในการผลิต
    โดยใช้เทคโนโลยีที่ทันสมัยมาช่วยในการผลิต
    เพื่อลดการพึ่งพิงแรงงานซึ่งบริษัทคาดว่าอาจจะมีปัญหาขาดแคลนในอนาคต
    ดังนั้นผู้บริหารและบุคลากรของบริษัทจึงร่วมกันคิดค้นและพัฒนาเครื่องจักรในการผลิตให้เป็นระบบอัตโนมัติ
    เพื่อใช้ในกระบวนการผลิตส่วนต่างๆให้มากขึ้น

-   การพัฒนาบุคลากร
    บริษัทตระหนักถึงคุณค่าของบุคคลากรว่ามีผลต่อความก้าวหน้าและความสำเร็จในการปฏิบัติตามทิศทางที่ผู้บริหารได้ตั้งเป้าหมายไว้
    ดังนั้นบริษัทจึงให้ความสำคัญกับการพัฒนาบุคลากรในสายงานต่างๆ
    โดยวางแผนการจัดการอบรมความรู้ความชำนาญตามสายงานและตามระดับพนักงาน
    การส่งเสริมกิจกรรมการเรียนรู้ และความรู้สึกที่ดีกับองค์กร

-   การวิจัยและพัฒนาผลิตภัณฑ์ บริษัทให้ความสำคัญและสนับสนุนบุคลากรที่มีความรู้และเชี่ยวขาญ
    ให้ใช้ความรู้ความสามารถในการวิจัยและพัฒนาผลิตภัณฑ์
    ทั้งในส่วนของการปรับปรุงต่อยอดผลิตภัณฑ์เดิม
    และการพัฒนาผลิตภัณฑ์ใหม่ให้มีคุณภาพและความหลากหลายมากยิ่งขึ้น
    โดยคำนึงถึงความเป็นมิตรกับสิ่งแวดล้อมควบคู่ไปด้วย